– De gjorde ikke noe galt eller brøt loven. Men en av grunnene til at jeg brøt med Sauerland, er at jeg synes de tok for mye. Når du går opp i ringen, skal det ikke være slik at andre tar pengene dine, sier hun etter at VG har dreid spørsmålene over til «regnskapet» etter tittelkampen i Spektrum for halvannen uke siden.
Cecilia Brækhus forteller at hun eier majoriteten av aksjene i selskapet, First Lady Promotion, som arrangerte stevnet foran 10.000 tilskuere i Oslo, som etter det VG forstår medførte billettinntekter på 13 millioner kroner.
Et annet selskap i hennes artistnavn, First Lady Sport, er heleid av Cecilia Brækhus.
Hennes nærmeste menn nå er advokatene John Christian Elden og Morten Andreassen. I tillegg samarbeider hun med Vladimir og Vitali Klitsjkos promotorselskap K2.
I kulissene fins også tyskeren Hagen Doering som tidligere var i Team Sauerland.
– Har du gjort opp regnskapet?
– Nei, jeg har sovet i en uke. Jeg har aldri vært så sliten i mitt liv. Det var en beinhard treningsleir over tre måneder og vi organiserte hele stevnet selv. Teamet rundt meg sov ikke på syv dager, og dette var enden på en syv år lang kamp.
– Det er noe kroppen mentalt må «deale» med. Men det ble perfekt. Det er ikke ett sekund av den kvelden jeg ville byttet ut, svarer Cecilia Brækhus.